चुनाव से एक दिन पहले BJP विधायक का VIDEO वायरल- वोट कहीं भी डालोगे जाएगा 'कमल' को, 'हमने मशीन में...'  
हरियाणा से बीजेपी विधायक का वीडियो हुआ वायरल
बक्शीस विर्क बोले- वोट किसी को भी डालोगे जाएगा बीजेपी को ही
हरियाणा के असंध विधानसभा क्षेत्र से चुनाव लड़ रहे हैं विर्क
हरियाणा (Haryana) और महाराष्ट्र (Maharashtra) में होने वाले विधानसभा चुनाव (Assembly Elections 2019) से एक दिन पहले ईवीएम (EVM) को लेकर भारतीय जनता पार्टी (BJP) के एक विधायक का वीडियो सोशल मीडिया पर वायरल हो रहा है. वीडियो में BJP विधायक बक्शीस सिंह विर्क (Bakhshish Singh Virk) को यह कहते सुना जा सकता है कि EVM में आप बटन कोई भी दबाएंगे वोट बीजेपी को ही जाएगा. इस वीडियो को कांग्रेस (Congress) नेता और मुख्यमंत्री भूपेंदर सिंह हुड्डा के बेटे दीपेंद्र हुड्डा (Deepender Singh Hooda) ने शेयर किया है. बक्शीस सिंह विर्क मौजूदा विधायक हैं और हरियाणा के असंध विधानसभा क्षेत्र (Assandh Assembly Seat) से  BJP प्रत्याशी हैं.
वीडियो में बक्शीस सिंह विर्क यह कहते हुए सुने जा सकते हैं कि आप वोट किसे भी देंगे वह भारतीय जनता पार्टी को ही जाएगा. विर्क को वीडियो में यह कह रहे हैं कि आप जहां वोट डालोगे, हमें वो भी पता लग जाएगा कि किस आदमी ने कहां वोट डाला है. आप लोगों को यह गलतफहमी नहीं होनी चाहिए. मोदी जी की नजरें बहुत तेज हैं, मनोहर लाल जी की भी नजर बहुत तेज है. आप वोट जहां मर्जी डालो निकलनी भाजपा की है. आप बटन कोई सा भी दबा लो निकलना फूल को ही है क्योंकि मशीन में पुर्जा फिट किया हुआ है. 

मनोहर लाल की नज़रें बहुत तेज़ हैं। कहीं भी डालो चाहे वोट, जाएगी फ़ुल पर ही।
बटन चाहे कोई मर्ज़ी दबा लेना, जाएगा भाजपा को ही। हमने मशीन(EVM) में पुर्जा फ़िट कर रखा है- बख्शीश सिंह विर्क, वर्तमान विधायक तथा भाजपा प्रत्याशी हल्का असंध।
ये घमंड इनको ले डूबेगा। pic.twitter.com/rOv3aaNEkl

वीडियो को ट्वीट करते हुए रोहतक से पूर्व सांसद दीपेंद्र हुड्डा (Deepender Singh Hooda) ने लिखा, 'मनोहर लाल की नज़रें बहुत तेज़ हैं. कहीं भी डालो चाहे वोट, जाएगी फ़ुल पर ही. बटन चाहे कोई मर्ज़ी दबा लेना, जाएगा भाजपा को ही. हमने मशीन (EVM) में पुर्जा फ़िट कर रखा है बख्शीश सिंह विर्क, वर्तमान विधायक तथा भाजपा प्रत्याशी हल्का असंध. ये घमंड इनको ले डूबेगा. 
बता दें कि हरियाणा की 90 सदस्यीय विधानसभा के लिए सोमवार को मतदान होना है और सत्ताधारी भाजपा का विपक्षी कांग्रेस तथा नवगठित जजपा से कड़ा मुकाबला है. राज्य में पार्टी नेतृत्व में बदलाव के बाद कांग्रेस को जहां वापसी करने की उम्मीद है, वहीं भाजपा ने इस चुनाव में '75 पार' यानी 75 से ज्यादा सीटें जीतने का लक्ष्य रखा है. इस चुनाव में विभिन्न राजनीतिक दलों के 1,169 उम्मीदवार मैदान में हैं. प्रदेश की 90 सदस्यीय विधानसभा में फिलहाल भाजपा के 48 सदस्य हैं. बता दें कि भाजपा 2014 के विधानसभा चुनाव में पहली बार अपने दम पर हरियाणा में सत्ता में आई थी.